2020 నాటికి 3 లక్షల కార్ల అమ్మకాలే లక్ష్యం
- మారుతీ సుజుకీ ఇండియా
న్యూఢిల్లీ: ప్రముఖ దేశీయ కార్ల తయారీ సంస్థ మారుతీ సుజుకీ ఇండియా (ఎంఎస్‌ఐ) ఆటోమెటిక్‌ టాన్స్‌మిషన్‌ టెక్నాలజీస్‌ కలిగిన కార్లను 2020నాటికి 3లక్షల యూనిట్లను విక్రయించాలని లక్ష్యంగా పెట్టుకుంది. ప్రస్తుతం ఈ కంపెనీ ఏడాదికి 94,000 యూనిట్లను విక్రయిస్తుంది. దీంట్లో ఏజీఎస్‌ (ఆటోమేటేడ్‌ గేర్‌ షిప్ట్‌), ఏటీ (ఆటోమేటిక్‌), సీవీటీ (కంటిన్యూస్లీ వెరియబుల్‌ ట్రాన్స్‌మిషన్‌) వాహనాలు ఉన్నాయి. ఆటోమేటిక్‌ టాన్స్‌మిషన్‌ కార్ల అమ్మకాల వృద్ధికి ఏజీఎస్‌ టెక్నాలజీ ఊతమిస్తుందని పేర్కొన్నారు. 2017-18 ఆర్థిక సంవత్సరం ముగింపు నాటికి ప్రస్తుతం ఉన్న 94వేల యూనిట్ల నుంచి 1.5లక్షల యూనిట్లకు చేర్చడమే లక్ష్యమని కంపెనీ అధికార ప్రతినిధి ఒకరు తెలిపారు. దీంతో 2020 నాటికి 3లక్షల యూనిట్లకు చేరుకుంటామని ఆయన పేర్కొన్నారు. అల్టో కె10, వాగనర్‌ ఆర్‌, సెలిరియో, ఇగ్నిస్‌ అండ్‌ డిజైర్‌లో ఏజీఎస్‌ సాంకేతికతను ఉపయోగిస్తుండగా, బెలెనో సీవీటీతో, సీయజ్‌, ఎర్‌టీగా ఆటోమేటిక్‌ ట్రాన్స్‌మిషన్‌తో పనిచేస్తున్నాయని వివరించారు. కాగా ఆటోమెటిక్‌ ట్రాన్స్‌మిషన్‌ ఉత్పత్తి సామర్థ్యాన్ని పెంచే యోచనలో ఉన్నట్టు పేర్కొన్నారు. ఇటీవల సంవత్సరంలో కంపెనీ ప్రొడక్టు ఫోర్ట్‌ఫొలియోలో ఆటోమెటిక్‌ వేరియంట్ల అమ్మకాలు పెరుగుతూ వస్తున్నాయని వెల్లడించారు. అయితే 2013-14లో కంపెనీ కేవలం 900 ఆటోమేటిక్‌ యూనిట్లను నమోదు చేసిందని వివరించారు. 2014-15 నాటికి ఈ సంఖ్య 32,426 యూనిట్లకు, 2015-16కి 56,968 యూనిట్లకు చేరాయని తెలిపారు. గత ఆర్థిక సంవత్సరంలో కంపెనీ 94,736 యూనిట్లు విక్రయించినట్టు పేర్కొన్నారు.
మీ స్నేహితులకు రికమెండ్ చెయ్యండి